**Diskutér-opgave om demokrati i verden**

**Opgaveformulering**

Diskutér muligheder og begrænsninger for, at Vesten kan fremme demokrati i udviklingslande.

Diskussionen skal tage udgangspunkt i Bilag A, og du skal anvende viden om magt i international politik.

**BILAG A**

**Lars From og Poul Funder Larsen: ”Eksperter: Bomber kan ikke udbrede demokrati”. Jyllands-Posten. 18.8.2021. Uddrag.**

Fra Vietnam i 1970’erne over Somalia i 1990’erne til Irak og Libyen de seneste årtier er der adskillige lignende eksempler.

»Man kan ikke bombe demokrati ind i andre lande,« påpeger seniorforsker Lars Erslev Andersen fra Dansk Institut for Internationale Studier.

»Det kræver en meget større opfølgende indsats end blot at sætte militæret ind. I Afghanistan var der en stor folkelig forventning om at få en anden udvikling - men den mulighed forsømte man, fordi man havde travlt med at komme videre til krigen i Irak,« siger Lars Erslev Andersen.

Professor i statskundskab Svend-Erik Skaaning fra Aarhus Universitet peger i samme retning: »Det er jo et åbenlyst problem, når man prøver at skabe demokrati i et samfund, hvor de grundlæggende vilkår er ekstremt vanskelige, og der mangler et fundament med stærke samfundsgrupper, der bakker op om demokrati. Både i Irak og i Afghanistan har man troet, at man bare kunne indføre vestlige institutioner, men hvis man skal indføre et velfungerende demokrati, skal det være præget indefra,« siger Svend- Erik Skaaning, der siden 2009 har arbejdet med international forskning i demokrati.